DA Den Europæiske Unions Tidende C 228/30

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 228/08

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»ΚΟΝΣΕΡΒΟΛΙΑ ΡΟΒΙΩΝ« (KONSERVOLIA ROVION)

EF-Nr.: EL-BOB-0117-0974-14.02.2012

BGB ( ) BOB ( X )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse —  Geografisk område — ☒ Bevis for oprindelse — ☒ Produktionsmetode —  Tilknytning —  Mærkning —  Krav i nationale bestemmelser — ☒ Andet (emballage)

2. Type ændring(er)

—  Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméarket er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

Denne ansøgning om ændring er led i en overordnet indsats for at støtte olivendyrkning i området Rovies og gøre Konservolia Rovion mere konkurrencedygtig, således at den kan opnå den anerkendelse, den fortjener på både nationalt og internationalt plan.

Specifikt anmoder vi hermed om følgende ændringer:

3.1. Varebeskrivelse

Markedets krav og ændrede forbrugervaner har medført, at der er behov for at diversificere de handelstyper, der findes på markedet. Vi anmoder derfor om, at beskrivelsen af Konservolia Rovion ændres, så den kommer til at omfatte oliven, der er ved at skifte farve (»blonde oliven«).

Det Internationale Olivenråds handelsstandard for spiseoliven (COI/OT/NC nr. 1 fra december 2004) foreskriver, at de typer spiseoliven, der bringes i omsætning, kan omfatte:

— Oliven, der er ved at skifte farve: frugter, der er høstet før fuldstændig modning, mens de er ved at skifte farve fra grøn til sort.

Oliven, der er ved at skifte farve, forarbejdes på præcis samme måde som hele sorte Konservolia Rovion-oliven, for så vidt angår fjernelse af bitterheden, sortering og salgsforpakning.

Vi mener derfor, at denne ændring skal gennemføres, idet farveskiftet er et naturligt trin i Konservolia Rovion-olivenfrugternes modningsproces fra grøn til sort. Det vil ikke påvirke eller ændre produktets tilknytning til det geografiske område, men vil blot gøre markedsføring og salg af produktet i udlandet nemmere.

Den gennemsnitlige størrelse af Konservolia Rovion (BOB)-oliven er blevet ændret (fra 120-160 til 120-260) for at bringe den i overensstemmelse med den nuværende situation som følge af omlægning til økologisk landbrug. Det Internationale Olivenråds nugældende handelsstandard for spiseoliven (COI/OT/NC nr. 1 fra december 2004) klassificerer olivenstørrelse efter antal frugter pr. kg. For Konservolia Rovion er størrelsesskalaen for 1 kg som følger:

91/100, 101/110, 111/120, 121/140, 141/160, 161/180, 181/200, 201/230, 231/260, 261/290, 291/320, 321/350.

Markedets krav og ændrede forbrugervaner har medført, at der er behov for at diversificere de handelstyper, der findes på markedet. Vi anmoder derfor om, at beskrivelsen af Konservolia Rovion ændres, så den også omfatter hele knækkede oliven, hele udstenede oliven, halverede/firdelte oliven og skiveskårne oliven (dvs. tilføjelse af handelstyperne (b) til (e) i det relevante afsnit i den opdaterede specifikation).

De oliven, der anvendes til knækkede oliven, er hele Konservolia Rovion (BOB)-oliven, som allerede er fermenteret og derfor har opnået deres endelige fysiske og kemiske og organoleptiske egenskaber. Ifølge Det Internationale Olivenråds handelsstandard for spiseoliven (COI/OT/NC nr. 1 fra december 2004) er knækkede oliven, som knækkes på langs, uden at stenen (kernen), der fortsat er intakt inde i frugten, beskadiges. Dette gøres med en speciel knækkemaskine. Olivenfrugterne anbringes derefter alt efter omstændighederne i en 7-10 % saltvandsopløsning, præcis som hele Konservolia Rovion (BOB)-oliven. Egenskaberne ved de knækkede oliven (smag, farve, lugt) er således ikke på nogen måde forskellig i forhold til hele Konservolia Rovion (BOB)-oliven, idet knækningen finder sted, når olivenfrugterne har opnået deres endelige organoleptiske egenskaber. Desuden er sammensætningen af saltlagen, som generelt kan ændre et produkts smag, præcis den samme for de hele oliven og de knækkede oliven.

Nøjagtig den samme metode anvendes, når Konservolia Rovion-olivenfrugterne udstenes eller skæres i halve/kvarte eller skiver, og produktets tilknytning til det geografiske område ændres derfor ikke.

Udstenede oliven: Stenen fjernes med en speciel udsteningsmaskine og altid via frugtens hovedakse.

De halverede/firdelte og skiveskårne oliven er Konservolia Rovion-oliven, som først er blevet udstenet. De skæres i halve/kvarte eller skiver med specialmaskiner.

Oplysningerne om Konservolia Rovion (BOB)-olivenfrugternes farve er også blevet opdateret.

3.2. Bevis på oprindelse

Markedskrav vedrørende fødevarers sporbarhed og behovet for at beskytte produktet mod forfalskning har ført til indførelse af et skrappere system, der vil værne om produktets identitet og sikre ensartet kvalitet fremover.

3.3. Produktionsmetode

Som følge af udviklingen af økologisk landbrug siden år 2000 (70 % af de olivenlunde, der er tilplantet med Konservolia Rovion, dyrkes nu økologisk) og omlægningen af en væsentlig del af olivenproduktionen til økologisk drift må der ikke længere anvendes kaustisk soda til at fjerne bitterheden fra frugten. I stedet fjernes bitterheden fra økologiske oliven på traditionel naturlig vis, dvs. i tanke fyldt med en opløsning af natriumchlorid. Indtil olivenfrugterne fortæres, ligger de i en 7-10 % saltvandsopløsning. Dette understøttes af det syreindhold, som opstår, når der produceres organiske syrer ved den mælkesyrefermentering, som finder sted, når beholderne tillukkes. Der anmodes derfor om, at specifikationen for Konservolia Rovion (BOB) ændres, så den også omfatter denne naturlige fermenteringsmetode.

Mere detaljeret fjernes bitterheden på følgende måde:

1) For grønne oliven, oliven, der er ved at skifte farve, og sorte oliven, der fuldt ud overholder de økologiske standarder, og for konventionelle oliven, der er ved at skifte farve, og konventionelle sorte oliven sker det ved hjælp af den traditionelle naturlige fremgangsmåde, dvs. i beholdere fyldt med en opløsning af natriumchlorid (saltvand). Olivenfrugterne ligger, indtil de fortæres, i en 7-10 % syrnet saltvandsopløsning. Dette understøttes af det syreindhold, som opstår, når der produceres organiske syrer ved den mælkesyrefermentering, som finder sted, når beholderne tillukkes. Fjernelse af bitterheden tager alt efter temperaturen ca. 4-6 måneder.

2) Der anvendes en 2 % opløsning af kaustisk soda, men kun for konventionelle grønne oliven. Fjernelse af bitterheden tager alt efter temperaturen ca. 12 timer. Olivenfrugterne vaskes derefter i rigelige mængder vand (vandet udskiftes tre gange) i 24 timer. De kommes derefter i beholdere med saltlage (ca. 8 Baume), hvor mælkesyrebakterier får dem til at fermentere. Efter fermentering lades de henstå til modning i samme saltlage.

Som følge af økologisk landbrug anmodes der ligeledes om, at anvendelse af økologiske gødningsmidler også indgår i specifikationen.

Endelig er høsttidspunkterne, der baserer sig på Konservolia Rovion (BOB)-olivenfrugternes farve, blevet opdateret, da der er indført en ny type ("blonde" oliven).

3.4. Emballage

Set i lyset af den tekniske udvikling og konstant foranderlige forbrugerkrav anmodes der om, at begrænsningerne vedrørende emballagestørrelse fjernes, således at Konservolia Rovion kan emballeres i enhver emballage, der opfylder kravene i lovgivningen i Grækenland og EU. Det vil gøre det nemmere at sælge produktet og gøre det mere konkurrencedygtigt. Emballagens størrelse vedrører ikke produktets særlige egenskaber.

Erklæring vedrørende berettiget interesse

Rovies Agricultural Cooperative ligger i det afgrænsede geografiske område og producerer og forarbejder på nuværende tidspunkt alle Konservolia Rovion-oliven. Dette kooperativ fremsatte den oprindelige ansøgning om at få navnet »Konservolia Rovion« indført i EU's BOB-BGB-register.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»ΚΟΝΣΕΡΒΟΛΙΑ ΡΟΒΙΩΝ« (KONSERVOLIA ROVION)

EF-Nr.: EL-BOB-0117-0974-14.02.2012

BGB ( ) BOB ( X )

1. Betegnelse

»Κονσερβολιά Ροβιών« (Konservolia Rovion)

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Frugten er fast, sprød og rig på sukkerarter. Den modne (sorte) oliven har et gennemsnitligt olieindhold på 17-18 %.

Slutproduktets kvalitetsmæssige egenskaber er som følger:

— Mellemstor størrelse (gennemsnitlig 120-260 stykker/kg). Det Internationale Olivenråds nugældende handelsstandard for spiseoliven (COI/OT/NC nr. 1 fra december 2004) klassificerer olivenstørrelse efter antal frugter pr. kg. For Konservolia Rovion er størrelsesskalaen som følger: 91/100, 101/110, 111/120, 121/140, 141/160, 161/180, 181/200, 201/230, 231/260, 261/290, 291/320, 321/350.

— Grønne oliven: vedvarende farve lige fra gulliggrøn til mørkegrøn. Oliven, der er ved at skifte farve: farve lige fra lysegrøn og gul til lyse nuancer af brun. Sorte oliven: farve lige fra lysebrun til mørkebrun og til mørkviolet.

— Sprødt, velsmagende kød med en karakteristisk aroma af olivenolie.

— Et højt sukkerindhold med en vedvarende frugtagtig smag.

— Yderst modstandsdygtig over for andre former for ændring.

De grønne oliven er »modne« til høst fra begyndelsen af september, hvilket er tidligere end nogen anden olivensort i andre områder af Grækenland.

Der findes tre typer: grønne oliven, oliven, der er ved at skifte farve (»blonde oliven«), og sorte oliven.

Produktet markedsføres i følgende varianter:

A. hele

B. udstenede

C. halverede/firdelte

D. skiveskårne

E. knækkede

Olivenfrugterne kan lægges i olie eller saltvand, og der kan tilsættes traditionelle urter, krydderier eller mandelkerner osv.

3.3. Råvarer (kun for forarbejdede produkter)

Konservolia Rovion kan kun opnås ved at forarbejde spiseolivensorten Konservolia.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Konservolia Rovion skal dyrkes og forarbejdes i det afgrænsede geografiske område.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

—

4. Præcis afgrænsning af det geografiske område

Området afgrænses af Rovies' administrative grænser i præfekturet Evia, herunder alle bebyggelser. Konservolia Rovion skal dyrkes og forarbejdes i dette område.

5. Tilknytning til det geografiske område

5.1. Det geografiske områdes egenart

Klima

Det naturgivne miljø er med til at give Konservolia Rovion de fremragende egenskaber. Området har et mildt middelhavsklima uden frost (forekommer uhyre sjældent) og mange solskinstimer. Vinden kommen normalt fra nordnordøst. Der er dog derudover ofte vind fra sydsydvest (boukadoura — en lokal vind), som også er med til at skabe områdets mikroklima.

Olivenlunden vender mod syd og beskyttes mod den kolde vind fra nordnordøst af bjergene Telethrio og Xiro, der er tæt skovbevokset.

De kølige luftstrømme fra disse skovbevoksede bjerge og havbrisen fra den anden side af det geografiske område på varme sommerdage holder temperaturerne milde om sommeren.

Den gennemsnitlige nedbørsmængde er ca. 550 mm, og regnen falder for det meste om efteråret og vinteren (november til marts). Olivenlundens primære grundvandsreservoir får tilført vand fra vandløbet Gerania.

Jordbund

Jordbunden i olivenlunden er af gennemsnitlig mekanisk sammensætning, veldrænet, frugtbar og indeholder generelt tilstrækkeligt kalcium.

Menneskelige faktorer

Producenternes bidrag er lige så vigtigt for, hvordan slutproduktet bliver. Bidraget udspringer af deres mangeårige erfaringer med olivendyrkning, deres anvendelse af særlige dyrkningsteknikker til opnåelse af frugt af den rette kvalitet og deres konstante interesse for at fremstille og værne om et særligt produkt. Nærmere bestemt omfatter dyrkningsmetoderne følgende: (a) beskæring, der foretages for at fremme nyvækst og sørge for, at træerne får rigeligt med lys og masser af luft, (b) systematisk kunstvanding af træerne for at beskytte dem mod stress som følge af vandmangel og (c) høst ved håndkraft for at få oliven af topkvalitet og sikre, at der kommer et godt resultat ud af forarbejdningen. Endelig er der forarbejdningsenheden, hvor kvalitetsudvælgelsen og påfyldningen sker ved håndkraft, hvilket garanterer et slutprodukt af topkvalitet, og hvor de traditionelle metoder og forarbejdningsteknikker kombineres for at sikre, at eventuelle problemer i forbindelse med fermenteringen, bliver løst. Olivenfrugternes organoleptiske egenskaber forbliver således uforandrede, og der kommer et unikt produkt ud af det.

5.2. Produktets egenart

Konservolia Rovion kan kun opnås ved at forarbejde spiseolivensorten Konservolia.

Frugten er fast og mellemstor (120-260 frugter/kg). Farven er vedvarende og går lige fra gulliggrøn til mørkegrøn for grønne oliven, fra lysegrøn og gul til lyse nuancer af brun for oliven, der er ved at skifte farve, og fra lysebrun til mørkebrun og mørkviolet for sorte oliven, og kødet er sprødt, velsmagende og har en karakteristisk aroma af olivenolie. Olivenfrugterne har et højt sukkerindhold med en vedvarende frugtagtig smag og er yderst modstandsdygtige over for andre former for ændring.

Et andet specifikt kendetegn ved Konservolia Rovion er, at frugten høstes meget tidligt. Det siges at være den allerførste oliven, der høstes i Grækenland nu om stunder.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Produktets specifikke egenskaber og det tidlige høsttidspunkt skyldes de teknikker, der anvendes til at dyrke og forarbejde olivenfrugterne samt områdets naturgivne miljø og særlige mikroklima (de nærliggende skove, sydvendt beliggenhed, beskyttelse mod nordenvinde, lokale vinde, temperatur, kølig vind om natten, nedbør, grundvandsreservoir osv.).

Nærmere bestemt:

1) Den særlige Konservolia-olivensort, der i Rovies-området frembringer Grækenlands tidligste spiseoliven. Podekviste fra de bedste stammer af Konservolia blev anvendt som udgangsmateriale til Papadopoulos-olivenlunden (der var kompakt og kunstvandet, og hvor træerne var plantet i lige linjer) og sidenhen til alle oliventræer i Rovies.

2) De unikke klimatiske betingelser i olivenlundene i det afgrænsede geografiske område — og nærmere bestemt: — Det forhold, at olivenlunden vender mod syd (mange solskinstimer) og beskyttes mod vinde fra nordnordøst af bjergene Telethrio og Xiro er medvirkende til, at beskæringen finder sted tidligt, at træerne blomstrer ordentligt, og at der er et højt sukkerindhold, som bidrager til hurtig, vellykket fermentering. De mange solskinstimer og det forhold, at temperaturerne er milde om vinteren, fordi området beskyttes mod vinde fra nordnordøst og de hyppige vinde fra sydsydvest (boukadoura — en lokal vind), betyder, at området får masser af lys, og at der ikke er store temperaturudsving. — De kølige luftstrømme fra de skovbevoksede bjerge og havbrisen fra den anden side af det afgrænsede område på varme sommerdage er med til at skabe et mikroklima, der giver Konservolia Rovion-oliven deres særlige kvalitetsmæssige egenskaber. Nærmere bestemt holder de kølige luftstrømme og havbrisen temperaturerne milde om sommeren uden større udsving. Dette mikroklima gør, at frugten er der tidligt (hurtig, vellykket fermentering på grund af det høje sukkerindhold) og har en klar grøn farve og kompakt tekstur (fast, sprød), og fremmer udviklingen af aromastoffer. — Den gennemsnitlige nedbørsmængde er ca. 550 mm, og regnen falder for det meste om efteråret og vinteren (november til marts). Olivenlundens primære grundvandsreservoir får tilført vand fra vandløbet Gerania. Regnen er med til at sikre, at oliventræerne blomstrer ordenligt, at bestøvningen er vellykket, og at olivenfrugterne har den rette form. — Vinden kommer normalt fra nordnordøst, men den begrænses af bjergene Telethrio og Xiro. Det forhold, at vindstyrken er moderat, bidrager til, at træerne blomstrer ordentligt, og at frugten modner ordentligt. — Jordbunden i olivenlunden er af gennemsnitlig mekanisk sammensætning, veldrænet, frugtbar og indeholder generelt tilstrækkeligt kalcium. På grund af kalciumindholdet er olivenfrugterne rige på flygtige stoffer, hvilket giver dem deres vedvarende frugtagtige smag og aroma samt deres kompakte tekstur.

3) Kombinationen af olivendyrkningsteknikker, olivenhøst og forarbejdning — og nærmere bestemt: Høsten af de grønne oliven begynder tidligere end i alle andre områder i Grækenland og finder sted fra begyndelsen af september (for størstedelens vedkommende) og holder op omkring slutningen af oktober. Der høstes og sælges også både »blonde« oliven (af samme sort) og sorte oliven (også af samme sort), hovedsagelig på det græske marked, i hhv. oktober og november. Konservolia Rovion-oliven høstes enkeltvis ved håndkraft og med brug af stiger, så frugterne hverken bliver stødt eller bliver »brunlige«. De transporteres videre selvsamme dag, leveres, vejes, og derefter begynder forarbejdningen med det samme. Ud over de gode fysiologiske egenskaber og den tidlige høst af Konservolia Rovion, er de forholdsvis høje temperaturer i september-oktober med til at sikre, at fjernelsen af bitterhed, fermenteringen og modningen sker hurtigt, så frugten ikke bliver blød.

4) Traditionen med at dyrke Konservolia Rovion, som går tilbage til 1928, da tilplantningen af Papadopoulos-olivenlunden begyndte, og det forhold, at olivendyrkning er blevet en integreret del af dagligdagen i lokalsamfundet i Rovies. Konservolia Rovion kommer fra den veletablerede, velkendte Papadopoulos-bedrift. Tilplantningen af Papadopoulos-olivenlunden begyndte omkring 1920 og var afsluttet i 1938. Den dækker det meste af den flade landbrugsjord inden for Rovies' administrative grænser. I 1974 og 1981 blev Papadopoulos-olivenlunden på frivillig basis opdelt i store parceller på ca. 40 stremmata (40 000 m2) eller mere, som blev delt mellem en lang række olivenavlere i lokalsamfundet i Rovies. Det hedder sig generelt, at olivenlunden i Rovies på alle måder er Evias bedst dyrkede olivenlund, og førhen blev Papadopoulos-bedriften betragtet som en »forbilledlig« olivenlund i hele landet.

Henvisning til offentliggørelse af varespecifikationen

(Artikel 5, stk. 7, i forordning (EF) nr. 510/2006 (4))

http://www.minagric.gr/billeder/stories/docs/agrotis/POP-PGE/prodiagrafes_konserbopoils_robion150313.pdf

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.

(3) Se fodnote 2.

(4) Se fodnote 2.